TÁJÉKOZTATÓ A GÉPJÁRMŰ ELSZÁLLÍTÁSA ELŐTTI ELJÁRÁSRÓL
1. A Közterület-felügyeleti Iroda jogszabályban meghatározott esetben elszállítással eltávolíthatja a IX. kerületben a közterületen szabálytalanul elhelyezett azon járművet, amely a közúti forgalom biztonságát, vagy a közbiztonságot veszélyezteti; továbbá a közúti közlekedés szabályairól szóló 1/1975. (II. 5.) KPM-BM együttes rendelet 59. § (1) bekezdésében meghatározott járművet (meghatározott megállási, várakozási szabályok megsértése esetén). 
2. Az elszállítási intézkedés előtt a közterület-felügyelő megállapítja a szabálysértést, és a gépjármű állapotáról, esetleges sérüléseiről kép- vagy videófelvételt készít, majd lekéri a gépjármű adatait a diszpécsertől. A diszpécser ellenőrzi, hogy a közúti közlekedési nyilvántartásról szóló törvény alapján vezetett nyilvántartás tartalmazza-e az üzembentartó rövid szöveges üzenet fogadására szolgáló elérhetőségét, telefonszámát. Amennyiben tartalmazza, a diszpécser megkísérli felvenni a kapcsolatot az üzembentartóval és tájékoztatja, hogy szabálysértést követett el és amennyiben az értesítéstől számított 15 percen belül a helyszínre érkezik és a szabálysértést megszünteti, a felügyelő a gépjármű elszállítását nem rendeli el. Amennyiben nincs elérhetőség megadva, vagy a kapcsolatfelvétel az üzembentartóval sikertelen, vagy a 15 perc eredménytelenül telik el, a közterület-felügyelő folytatja az intézkedést.
3. Az intézkedés a járműszállítás előkészületével (a kerékmegfogó vasak/hevederek kihelyezésével, az emelő hevederek gépjárművön történő rögzítésével) kezdődik. Amennyiben a jármű szállításának előkészületét már megkezdték, azonban a jármű üzembentartója eközben a járműhöz visszaérkezik, és kéri a szállítás megszakítását, továbbá a szabálysértést megszünteti, és a szállításnak a csökkentett költségét (50 %) a helyszínen megtéríti, akkor az intézkedést meg kell szakítani, és a csökkentett költség megfizetéséről elismervényt kell kiállítani. Amennyiben a csökkentett költséget a jármű üzembentartója nem tudja a helyszínen megfizetni, az intézkedést folytatni kell, annak megszakítására nincsen mód. 
4. Az intézkedés befejezett, amennyiben a gépjárművet az elszállító gépjárműre ráhelyezték és a felügyelő az intézkedést az erről szóló elektronikusan készült jegyzőkönyv kinyomtatásával lezárta. Ezt követően a gépjármű nem engedhető vissza, a gépjárművet a tárolóhelyre kell szállítani. Az intézkedés befejezését és a szállító jármű elindulását követően a helyszínre érkező üzembentartó a járművét a teljes költség (100 % elszállítási költség + 1 napi tárolási díj) megfizetése esetén veheti át a tárolóhelyen. 
5. Az intézkedés befejezését követően a közterület-felügyelő az elszállított jármű helyére egy öntapadós tájékoztató matricát helyez el, kivéve, ha a matrica rögzítése az időjárási és/vagy terepviszonyok miatt nem lehetséges. A szállításról szóló információt az Iroda a szállítás befejezésétől számított 30 percen belül közzéteszi az Önkormányzat www.ferencvaros.hu honlapján, továbbá e-mailben értesíti a BRFK IX. Kerületi Rendőrkapitányságot. 
